[{"text_idx": "#000001", "text": "Ketlin Priilinn on meie lastekirjandusmaastikul tuntud ja lugejate poolt armastatud autor. 2005. aastal debu\u0308teerinuna on ta ta\u0308naseks va\u0308lja andnud koguni u\u0308ksteist lastele ja noortele suunatud kirjandusteost, lisaks romaane ta\u0308iskasvanuile. Kirjaniku esikteos on lastejutuvo\u0303istlusel a\u0308ra ma\u0308rgitud jutustus \u201eKoeralaps Berta seiklused\u201c (Ta\u0308napa\u0308ev, 2005)."}, {"text_idx": "#000003", "text": "Nagu mitmedki varasemad raamatud, sihib ka kirjaniku va\u0308rskeim jutustus \u201eEvelini lood\u201c eelteismeliste keerukat vanusegruppi. 10-12-aastaste tu\u0308drukute lugemislaua eest ei kipu Eestis keegi hoolitsema. Nii ongi u\u0308hel hetkel lasteraamatute \u201etitekaks\u201c muutunud maailmast edasi siirduda vaid liiga ta\u0308iskasvanulike noorteraamatute lugemisele. K. Priilinna raamatud on ta\u0308nuva\u0308a\u0308rsed selle u\u0308lemineku pehmendamiseks, kuna tema teostes leidub ta\u0308napa\u0308eva Eesti realistlikku elu pisut lapselikumas vo\u0303tmes kui noortekates."}, {"text_idx": "#000005", "text": "\u201eEvelini lugude\u201c peategelane on 10-aastane Evelin. Kuna tu\u0308druku perre kuuluvad peale tema veel kolm venda ja kolm o\u0303de ning isa ja ema, pole tal kunagi igavust vaja tunda, ku\u0308ll aga rahapuudust ja kitsaid olusid. Teos jaguneb kaheks osaks. Neist esimene pealkirjaga \u201eEvelin uues koolis\u201c, vaatleb tu\u0308drukut tema esimesel poolaastal uues klassis. Koolivahetus on tingitud perekonna majandusliku olukorra halvenemisest ning teise Tallinna piirkonda kolimisest. Teose teine osa \u201eEvelin la\u0308heb to\u0308o\u0308le\u201c ka\u0308sitleb tu\u0308druku teguderohket suve, millesse mahub lisaks muule vahvale ka esimene omateenitud raha."}, {"text_idx": "#000006", "text": "K. Priilinna va\u0308rske raamatu peategelane on va\u0308rvikam kui varasemad. Tegemist pole mitte malbe ja tagasihoidliku, end mukkiva ja intrigeeriva beibehakatisega, vaid pigem poisiliku tu\u0308drukuga, kes on hakkaja ja tragi elus ette tulevaid probleeme lahendama. Kui julge ja ettevo\u0303tlik Evelin enam ise midagi teha ei oska, pole ta ha\u0308belik ka suuremate abi ku\u0308sides. Peaasi, et o\u0303iglus ikka vo\u0303idutseks."}, {"text_idx": "#000007", "text": "\u201eEvelini lugudes\u201c uurib autor paljusid ta\u0308napa\u0308eva elu olulisi probleeme, nagu na\u0308iteks to\u0308o\u0308tus ja vaesus. Koolikiusamistki on K. Priilinn po\u0303hjalikult ka\u0308sitlenud, valgustades mo\u0303lema konflikti osapoole, nii kiusatava kui ka kiusaja, tagamaid. Omaette teemaks kerkib u\u0308ksikvanemate ja kasuperedes kasvavate laste probleem. Kajastatakse ka kogukonda sobitumise, varastamise, anoreksia, ta\u0308helepanupuuduse jt ku\u0308simusi. Kuigi u\u0308leskerkivaid teemasid on ohtralt, on kirjanikul igale probleemile ka lahendus olemas. Varem meediaski oma no\u0303rkust o\u0303nnelike lo\u0303ppude vastu tunnistanud autor ei saa ka seekord teisiti. Kuigi ko\u0303ik otsad so\u0303lmitakse korralikult ja po\u0303hjalikult, ei pruugi valitud lo\u0303pp lastele, kes veel hiljuti muinasjutte armastasid, kunstlik tunduda."}, {"text_idx": "#000008", "text": "Teos on ha\u0308sti struktureeritud, pakkudes lugejatele parajaid, umbes 10-leheku\u0308ljelisi peatu\u0308kke, mida on lastel mo\u0303nus u\u0308hekorraga la\u0308bida. Kuigi iga peatu\u0308kk sisaldab oma kulminatsiooni, kannab tegevustikku edasi ka u\u0308htne, kogu teost la\u0308biv liin, mis raamatut pooleli ja\u0308tta ei luba. Lisaks ko\u0308itvale lugemisele pakub teos lastele samastumisvo\u0303imalusi ja erinevate ettetulevate probleemide lahendusviise."}]